b'\n_START_ARTICLE_\nMar\xc3\xada de los \xc3\x81ngeles Morales\n_START_SECTION_\nBiografia\n_START_PARAGRAPH_\nMar\xc3\xada de los \xc3\x81ngeles Morales va estudiar cant al Conservatori de Madrid amb la cantant Lola Rodr\xc3\xadguez Arag\xc3\xb3n, una soprano que va tenir alumnes molt notables al llarg del seu exercici com a professora. Morales va acabar els estudis l\'any 1947, obtenint com a final de carrera el Premi Lucrecia Arana._NEWLINE_Va fer la seva presentaci\xc3\xb3 oper\xc3\xadstica a Madrid a finals de 1947, al Teatre Madrid, amb un gran \xc3\xa8xit, cantant els papers protagonistes de les \xc3\xb2peres Lucia di Lammermoor de Gaetano Donizetti i Rigoletto de Giuseppe Verdi. Abans havia aparegut en algun concert a la mateixa ciutat. El gener de 1948 va cantar a l\'Ateneu de Madrid, juntament amb la seva professora Lola Rodr\xc3\xadguez Arag\xc3\xb3n i altres alumnes d\'aquesta, una selecci\xc3\xb3 de peces de les Cantigas de Santa Mar\xc3\xada del rei Alfons el Savi. El febrer de 1948 va estrenar el cicle Cuatro madrigales amatorios del compositor Joaqu\xc3\xadn Rodrigo al Cercle Medina, juntament amb les cantants Blanca Mar\xc3\xada Seoane, Celia Langa i Carmen P\xc3\xa9rez Dur\xc3\xadas, amb el compositor acompanyant al piano. El mar\xc3\xa7 de 1948 va participar en el Teatre Espanyol de Madrid en la reposici\xc3\xb3 de dues sarsueles, El mal de amores (1905), amb m\xc3\xbasica de Josep Serrano, i Una vieja (1860), amb m\xc3\xbasica de Joaqu\xc3\xadn Gaztambide. A l\'abril va estrenar al mateix teatre, amb l\'Orquestra Nacional d\'Espanya sota la direcci\xc3\xb3 d\'Eduard Toldr\xc3\xa1, Las ausencias de Dulcinea, tamb\xc3\xa9 de Joaqu\xc3\xadn Rodrigo. El maig de 1948 va participar en dos concursos de cant, el primer a Madrid, el Concurs Internacional de M\xc3\xbasica al Monumental Cinema. En aquest concurs va ser escollida per a participar en el seg\xc3\xbcent, que es va celebrar a la poblaci\xc3\xb3 neerlandesa de Scheveningen: el Primer Concurs Internacional de Cant organitzat per Philips Radio Einhoven. \xc3\x81ngeles Morales va obtenir als 19 anys d\'edat el primer premi de cant, un fet que li va ajudar a obrir-se cam\xc3\xad com a int\xc3\xa8rpret internacional._NEWLINE_El 25 de juny de 1948 la revista Sintonia va organitzar un homenatge a la cantant al Teatro de la Zarzuela de Madrid, pel triomf aconseguit al Concurs Internacional de M\xc3\xbasica dels Pa\xc3\xafsos Baixos. Llavors Morales va cantar el paper de Lucia de Lucia di Lammermoor, amb els cantants Giuseppe Manacchini, Enrique de la Vara i Sebasti\xc3\xa1n "Chano" Gonzalo, sota la direcci\xc3\xb3 del mestre Josep Sabater i amb l\'Orquestra Simf\xc3\xb2nica de R\xc3\xa0dio Nacional d\'Espanya. El 13 de novembre de 1948 va fer el seu debut al Gran Teatre del Liceu de Barcelona, cantant el paper de Rosina a El barber de Sevilla de Gioachino Rossini, acompanyada del tenor itali\xc3\xa0 Amerigo Gentilini (Comte Almaviva) i del bar\xc3\xadton Gino Bechi (F\xc3\xadgaro), sota la direcci\xc3\xb3 de l\'itali\xc3\xa0 Napoleone Annovazzi. Al programa de m\xc3\xa0 del Liceu, el peu de foto de la imatge de la cantant madrilenya indicava "Victoria de los A. Morales", justificant el que la cantant escoll\xc3\xads com a segon nom art\xc3\xadstic el de Mar\xc3\xada Morales. Malgrat les bones cr\xc3\xadtiques i la bona acollida del p\xc3\xbablic mai no tornaria a cantar al Liceu._NEWLINE_L\'abril de 1949 va fer la seva presentaci\xc3\xb3 a Sevilla, cantant La traviata, al Teatre Lope de Vega. Uns mesos m\xc3\xa9s tard, al juny de 1949, va fer la seva presentaci\xc3\xb3 al Teatre Col\xc3\xb3n de Bogot\xc3\xa0. El mar\xc3\xa7 de 1950 s\'estrenava a Madrid una pel\xc2\xb7l\xc3\xadcula amb el mateix t\xc3\xadtol de la popular sarsuela La revoltosa, a la qual les parts cantades per la protagonista, Pepa, tenien la veu d\'\xc3\x81ngeles Morales. L\'actriu que va interpretar aquest paper va ser Carmen Sevilla. El maig de 1950 va inaugurar la temporada d\'\xc3\xb2pera del Teatre Espanyol de Madrid, cantant La traviata juntament amb Enrique de la Vara i el bar\xc3\xadton catal\xc3\xa0 Raimon Torres. En aquesta temporada de l\'Espanyol va cantar tamb\xc3\xa9 la sarsuela Do\xc3\xb1a Francisquita d\'Amadeu Vives. Despr\xc3\xa9s de representar aquesta obra va marxar a Par\xc3\xads, tornant al cap de poc per a participar en La Granja de San Ildefonso en la recepci\xc3\xb3 oficial de celebraci\xc3\xb3 del cop d\'estat del general Franco (18 de juliol). L\'octubre de 1950 s\'estrenava una segona pel\xc2\xb7l\xc3\xadcula amb \xc3\x81ngeles Morales, Teatro Apolo, a la qual hi participava tamb\xc3\xa9 l\'actor i cantant mexic\xc3\xa0 Jorge Negrete. Per la seva participaci\xc3\xb3 en aquestes pel\xc2\xb7l\xc3\xadcules, el febrer de 1951 li va ser concedit un premi de cinematografia com a actriu novella. L\'octubre de 1951 s\'estrenaria una altra pel\xc2\xb7l\xc3\xadcula amb participaci\xc3\xb3 d\'\xc3\x81ngeles Morales: La canci\xc3\xb3n de la Malibr\xc3\xa1n, de l\'escriptor, actor i director Luis Escobar, a la qual feia el paper de la soprano Maria Malibran, amb molt poc paper d\'actriu i molt de cantant. Al llarg d\'aquest any de 1951 va participar en alguns concerts a Madrid, amb la Orquestra de Cambra de Madrid sota la direcci\xc3\xb3 d\'Ata\xc3\xbalfo Argenta, que van continuar el 1952._NEWLINE_El febrer de 1952 va participar en un Festival Falla al Teatre Espanyol de Madrid organitzat per l\'Ateneu de Madrid, on va cantar les Set can\xc3\xa7ons populars de Manuel de Falla. Aquell dia van cantar tamb\xc3\xa9 La vida breve de Falla els cantants To\xc3\xb1y Rosado i Manuel Ausensi, entre altres. Al Festival va assistir el general Franco. El mes seg\xc3\xbcent cantava a l\'Op\xc3\xa9ra-Garnier Par\xc3\xads el paper de Violetta a La traviata de Verdi. Pocs dies despr\xc3\xa9s va interpretar la Lucia di Lammermoor al Teatre Chaillot de Par\xc3\xads. Auesta mateixa \xc3\xb2pera la va cantar el 17 d\'abril de 1952 a la temporada d\'\xc3\xb2pera de Sevilla, al Teatre Lope de Vega. El maig de 1952 s\'estrenava una altra pel\xc2\xb7l\xc3\xadcula amb ella com a protagonista, De Madrid al cielo, del director Vicente Escriv\xc3\xa1. Les cr\xc3\xadtiques negatives per la seva actuaci\xc3\xb3 com a actriu van continuar. El juny va actuar en la representaci\xc3\xb3 de La traviata al Teatre Calder\xc3\xb3n de Madrid, en la sessi\xc3\xb3 de tancament de la temporada d\'aquesta teatre. L\'octubre se li concedia el Premi Nacional d\'interpretaci\xc3\xb3 l\xc3\xadrica, per part del Consell Superior del Teatre. El desembre va tornar a cantar a Par\xc3\xads, a la Salle Gaveau._NEWLINE_El mar\xc3\xa7 de 1953 va participar en l\'Ateneu de Madrid en l\'homenatge al compositor Jes\xc3\xbas Garc\xc3\xada Leoz, mort el 23 de febrer de 1953. Va compartir escenari amb Pilar Lorengar i To\xc3\xb1y Rosado, entre altres._NEWLINE_Es va retirar despr\xc3\xa9s de casar-se, cantant per \xc3\xbaltim cop al Teatre Lope de Vega de Sevilla l\'\xc3\xb2pera El baber de Sevilla de Rossini l\'abril de 1954.\n_START_SECTION_\nVida personal\n_START_PARAGRAPH_\nVa intervenir en una emissi\xc3\xb3 experimental de Televisi\xc3\xb3 Espanyola l\'any 1948._NEWLINE_Es va casar amb Enrique Blanco Arroyo, propietari dels laboratoris cinematogr\xc3\xa0fics Madrid Film i de la productora Iberia Cines. Es van casar a l\'esgl\xc3\xa9sia de San Francisco el Grande de Madrid pocs dies despr\xc3\xa9s del seu comiat de Sevilla, el maig de 1953. Van tenir una filla, Mar\xc3\xada, qui va esdevenir una bona ballarina.'